
Til Karoline, Håkon, Elisabeth og Bård – sammen med dere er alt mulig


Persongalleri

Familien Gregersen

Eivor Gregersen

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

 

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods sønn

 

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

 

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich – Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

 

Andre

Tormod Berg – Karis ektemann

Kornelius Larsen – Eivors kjæreste

Kåre Andersen – Hjalmar Gregersens kamerat og ortskommandant Sandlers tolk

Jon Sørensen – motstandsmann og Karis kamerat

Lisbeth Nilsen – Jons venninne fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Judith arbeider

Ortskommandant Sandler – tysk leder for Lillestrøm og omegn. Bor hos familien Gregersen

Johannes Ruud – politimester i Lillestrøm og Karis biologiske far

 

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors sjef

Frøken Astrid Abelsen – sekretær på OT-kontoret i Oslo

Frøken Gunnvor Danielsen – sekretær på OT-kontoret i Oslo


Slik sluttet forrige bok:

Kari strøk Haakon over håret mens hun smilte vemodig.

– De får ikke tak i faren din, forstår du, for han er altfor lur for dem. Men derfor må han holde seg unna oss. Og derfor får du ikke truffet ham. Men bare vent, snart er denne krigen vunnet, og da, Haakon, da kommer far hjem til oss, og da er alt dette bare et vondt minne. Sønnen så opp på henne med store øyne.

– Ulten, sa han og pekte på magen sin. – Ulten.

Kari smilte. Selvfølgelig, og heldigvis, forsto ikke sønnen noe av verken krigen eller hva han gikk glipp av. Det var leit at Haakon ikke hadde noe forhold til faren sin, men Kari skjønte at det var verst for henne, som visste at han hadde en far som elsket ham. Forhåpentligvis ville krigen være over før det ville få noen betydning for sønnen.

– Ja, vi skal gå og spise, sa hun.

Hun var i ferd med å snu vognen da hun ble oppmerksom på kvinnen som hadde stanset like bak henne.

– I am sorry to disturb you, but may I ask, do you know that man, Tormod Berg?


1

16. august 1943

Lillestrøm

Kari stirret på kvinnen foran seg. Det måtte være denne kvinnen presten hadde snakket om. Hun som hadde oppsøkt ham i kirken og spurt etter Tormod. Og nå sto hun her, like foran henne, og spurte henne om Tormod!

Kari ble kald i hele kroppen. Hendene strammet grepet omkring håndtaket på barnevognen. Sto hun nå foran en av dem som jaktet på Tormod? Som var ute etter å få fanget ektemannen fordi han kjempet mot tyskerne og nazismen? Som ville sørge for at han ble drept om han ble funnet?

– Do you know that man? spurte kvinnen en gang til og pekte mot plakaten av Tormod. – Do you know Tormod Berg?

Hun uttalte navnet hans på et så fremmedartet vis at det nærmest lød ugjenkjennelig, og engelsken hennes var langt vanskeligere å forstå enn den Kari hadde lært på skolen.

Kari prøvde å samle seg mens tankene surret. Hva ville denne kvinnen? Hvorfor spurte hun om Tormod? Om hun gikk nazistenes ærend, visste hun jo godt at Kari var Tormods kone. – I don’t know, svarte hun til slutt.

Kvinnen så undrende på henne og sendte stadige blikk mot Haakon, som satt i vognen.

Kari vendte vognen vekk fra kvinnen. Hun ville bort fra henne med det samme, og hun likte slett ikke at hun stirret slik på Haakon. Nå tok hun et par skritt fremover.

– Please, I need to get in contact with him. Hun grep tak i Karis arm og hindret henne i å gå. – If you don’t know him, please give me a name of someone who might.

Kari røsket armen til seg. – I don’t know, gjentok hun og hastet bortover veien uten å se seg tilbake. Hjertet hamret hardt i brystet. Kom kvinnen til å følge etter henne? Selv om grepet hennes ikke hadde vært spesielt hardt, hadde det etterlatt seg en brennende følelse på armen.

Kari formelig sprang helt til hun rundet et hushjørne. Der satte hun ned farten og fikk igjen pusten. Hun kikket bak seg, redd for at kvinnen hadde fulgt etter henne. Det hadde hun heldigvis ikke gjort.

Det var tydelig at tyskerne tok i bruk alle midler for å få tak i Tormod. Kvinnen visste helt sikkert hvem Kari var, og selv om hun hadde vært insisterende da hun ba henne om hjelp, var det trolig bare et skuespill. Hun måtte ha håpet på å kunne lure Kari på noe vis. Kanskje ville hun bli kjent med henne, for deretter å lokke henne til å fortelle noe i fortrolighet. Det var den eneste forklaringen Kari kunne tenke seg på oppførselen hennes.

Men det kom ikke til å skje. Hun hadde gjennomskuet henne.

Om kvinnen fortsatte å spørre rundt i Lillestrøm etter Tormod, kom ganske sikkert noen til å fortelle henne et eller annet. Men det hun nok aller helst ville vite, nemlig hvor Tormod var å finne, ville ingen kunne fortelle henne, for det var det ingen som visste.

Selv om Kari savnet ektemannen veldig og syntes det var leit at han ikke hadde noen anelse om at han snart skulle bli far igjen, var det samtidig godt at verken hun selv eller andre visste noe. For da kunne tyskerne forsøke alt de ville, uten å lykkes.

Hun trakk pusten dypt. Fornuften sa henne at verken hun eller Tormod befant seg i noen større fare nå enn før hun traff denne kvinnen. Likevel var det ikke til å nekte for at møtet hadde skremt henne. Det var en tydelig påminnelse om hvor gjerne tyskerne ville ha tak i ektemannen. Hun håpet inderlig at han befant seg langt unna Lillestrøm.

Stockholm

Tormod så på mannen som satt på den andre siden av bordet.

– Det var et stort tap at vi mistet Sigurd, sa han.

Tormod nikket. Han hadde fått sjokk da han kom til Reidun og fikk høre at Sigurd nesten var blitt tatt, men at han hadde valgt å skyte seg selv fremfor å bli arrestert.

– Sigurds modige handling reddet trolig mange andre, for det han ville blitt utsatt for om tyskerne hadde fått tak i ham, vil jeg helst ikke tenke på, fortsatte mannen. – Nå er det viktig at vi passer på at ingenting tilstøter deg. Du får dine oppdrag og skal fortsette med det, men det har kommet ordre om at du skal holde deg vekk fra Oslo og Norge en stund fremover. Vi har fremdeles ikke fått klarhet i hvordan tyskerne fant ut at fru Rugs bopel ble brukt som dekkleilighet, og vi frykter at de kan sitte på mer informasjon enn vi vet.

– Er Reidun trygg? Sist Tormod så den gamle kvinnen, hadde hun sittet i sofaen, tynget av sorgen over tapet av Sigurd.

– Vi vet ikke, og derfor har vi tilbudt henne å komme over hit, men hun vil ikke det. Hun vil være i Oslo og tar sjansen på at hun ikke blir arrestert på ny. Sist gang forhørte de henne jo bare og slapp henne raskt ut igjen, og etter det jeg kjenner til, fant de ingen spor etter verken deg eller andre i leiligheten.

– Nei, jeg tror ikke det, sa Tormod.

– Når det gjelder deg, foreslår vi at du drar over til Skottland en tur inntil du skal vende tilbake til Norge. Der kan du både få samlet krefter og hjelpe til med opplæringen av nye motstandsfolk.

Tormod sperret opp øynene. – Skottland?

– Ja, vi tror det er bedre enn om du blir værende her i byen.

– Om jeg har anledning til å bli her, vil jeg heller det, sa Tormod raskt. Han så for seg Ann, puben som faren hennes drev, gatene i den lille landsbyen … Han visste at om han dro tilbake til Skottland, kom han til å treffe henne igjen. Og det ville han ikke. Det ville gjøre alt enda vanskeligere enn det allerede var, og gjennom brevet han skrev til henne før han forlot England, hadde han avsluttet det som hadde vært mellom dem.

Mannen rynket pannen. Naturlig nok forsto han ikke hvorfor Tormod var så motvillig til å dra tilbake.

– Jeg kan få samlet krefter her, og jeg kan også helt sikkert gjøre nytte for meg. Ja, jeg kan gjøre hva som helst, men jeg drar helst ikke tilbake til Skottland.

– Jeg må innrømme at jeg ikke hadde forventet dette svaret. Jeg kan derfor ikke love deg noe her og nå, men jeg skal ta din anmodning videre. Har du noen spesiell begrunnelse for ikke å ville dra dit?

– Nei, sa Tormod raskt. – Jeg bare foretrekker å være her, og det er også kortere å dra tilbake til Norge herfra når den tid kommer.

Han møtte bestemt den andres blikk. Ingen kunne noen gang få vite hvorfor han ikke ønsket å dra tilbake til Skottland.

Hos familien Eng

Johannes satt i stuen sammen med Eva. De hadde nettopp spist middag med Kari og Haakon. Nå hadde Kari tatt med seg sønnen ut en tur, mens Johannes og Eva hadde satt seg inn i stuen for å drikke ettermiddagskaffe.

Under middagen hadde han fortalt hva som var skjedd på politistasjonen. Eva var naturlig nok blitt engstelig da han mottok en telefon tidlig samme morgen mens de fremdeles lå i sengen og sov hjemme hos ham, og hun hadde ventet bekymret på at han skulle komme til henne etter endt arbeidsdag. Han skjønte godt at det han fortalte nå, ikke gjorde henne det spor mindre bekymret.

– Så du vet ikke hva som har hendt med stakkars politibetjent Arnesen? spurte Eva da hun hadde skjenket erstatningskaffe i koppen hans.

– Nei, dessverre. Og ortskommandanten sier heller ingenting. Jeg må si at jeg fikk enormt respekt for den unge mannen da han nektet å skrive under.

– Men alle andre gjorde det?

– Ja, sa Johannes.

Han var ikke riktig sikker på om han var skuffet eller lettet over at de øvrige ansatte hadde skrevet under på lojalitetskontrakten de var blitt forelagt av ortskommandant Sandler, som også automatisk gjorde dem til medlemmer av Nasjonal Samling. Om ingen av de andre hadde skrevet under, kunne ikke Johannes se for seg at samtlige ville blitt arrestert. For hva ville skjedd med driften av politistasjonen da?

Riktignok hadde ortskommandanten sagt at han kom til å sette inn soldater, men det ville ikke være det samme, og de kom ikke til å kjenne alt av rutiner og hvordan ting fungerte. Det ville kanskje fungere i teorien, men i praksis ville det medføre altfor store utfordringer til at Johannes så for seg at det ville bli gjennomført.

Men det kom han aldri til å få vite, for alle hadde skrevet under og var nå medlemmer av NS og lojale til okkupasjonsmyndighetene, i alle fall på papiret.

– Jeg synes også svært synd på kona til Arnesen. De er nygift og venter barn.

– Om du vil, kan jeg ta meg en tur dit, sa Eva. – Jeg kjenner henne ikke direkte, men jeg har hatt litt med moren hennes å gjøre for noen år siden. Ja, den unge fru Arnesen er på Karis alder. De gikk i klasse sammen på folkeskolen.

– Ja, gjør det, og hør om hun trenger noe. Så skal jeg se hva jeg kan gjøre for å hjelpe henne. Selvfølgelig ikke noe offentlig, men … ja, du forstår.

Eva nikket straks. – Du tror ikke at det kan skje noe mer? Noe som kan sette deg også i fare på noe vis? spurte hun så.

Johannes kunne se redselen i øynene hennes. – Nei, er det noe spesielt du tenker på? Etter det ortskommandant Sandler og alle andre tror, så er jeg jo lojal mot dem og har mitt partimedlemskap i orden.

– Jeg synes bare måten du ble kontaktet på, og at ortskommandanten samlet sammen alle uten å si ifra til deg først, var litt merkelig.

– Jeg tenkte også det først, men jeg har kommet til at han nok gjorde det både fordi det er hans myndighetsområde, og fordi han vet at jeg er sammen med deg, og at Kari er datteren min og … Selv om Kari ikke arbeider på politistasjonen lenger, er han nok påpasselig med hva han innlemmer meg i.

– Stoler han ikke på deg?

Johannes tenkte seg om. Det var et spørsmål han hadde stilt seg selv også flere ganger. – Jeg er ikke sikker. På en måte tror jeg at han gjør det, og han har jo også vært behjelpelig når det har trengtes, men samtidig er han nok svært forsiktig. Vi samarbeider for så vidt godt, og om omstendighetene var annerledes, ville jeg vært glad for å ha ham som kollega, for vi tenker likt om mye. Hvis han kan unngå det, tror jeg ikke han vil sette meg i en posisjon hvor min lojalitet blir satt på prøve, for konsekvensene om jeg da ikke velger ham og nazistene, vil være svært alvorlige.

Eva nikket langsomt. – Jeg skjønner … Huff, denne krigen! Jeg er så sliten av den, og jeg er så sliten av å gå og være redd hele tiden. Du hørte jo også hva Kari fortalte i sted, om kvinnen som spurte henne om Tormod. Uansett hva som skjer eller hva jeg gjør, er det som om jeg hele tiden går med en frykt i meg for at noe forferdelig skal skje.

Johannes la den ene armen om skuldrene hennes og hentet opp noe fra lommen med den andre.

– Jeg forstår deg godt, for jeg har det likedan selv. Jeg tror ikke at jeg selv er i noen større fare etter det som skjedde på politistasjonen i dag, men egentlig vet jo ingen av oss hva som kan skje i morgen, eller om en time, for den saks skyld.

Han kjente at Eva grøsset i armkroken hans.

– Tiden vi lever i nå, er intet annet enn grusom, men vi må tro at det hele vil være over en dag, og vi må forsøke å glede oss over kjærligheten vår. Han holdt frem hånden.

Hun gispet da hun så hva som lå i håndflaten hans. Det var en gullring.

– Hva er det? spurte hun.

Han humret. – Det er en ring. Som jeg har tenkt å fri til deg med.

– Men du kan ikke det … du er jo gift fremdeles.

– Jeg vet det. Men jeg har likevel kjøpt denne ringen. Jeg så den og syntes den var så fin, og jeg er sikker på at den vil passe på fingeren din. Jeg skal ikke fri ennå, men jeg vil gi deg ringen nå, og så ber jeg om at du legger den på et trygt sted. I disse dager kan vi ikke gjøre annet enn å være så forsiktige som vi bare klarer, men vi har heller ingen garantier for hva som vil skje videre, verken med deg eller med meg. Jeg vil derfor at du har den … han svelget, – i fall noe skjer med meg. Og at du vet hva slags ring det er, og hva den betyr. Han kunne se hvordan Evas øyne ble fylt med tårer.

– Jeg vet ikke hva jeg skal si, sa hun hest.

– Du skal ikke si noen ting, sa han da han la ringen i hånden hennes og lukket fingrene hennes omkring den, – annet enn «ja» den dagen jeg spør om du vil gifte deg med meg.

Hun smilte gjennom tårene. – Det kan du være sikker på at jeg kommer til å gjøre.

Han kysset henne forsiktig, og et øyeblikk var det som om noe av frykten, usikkerheten og mørket han følte omsluttet dem, lettet litt. Det fantes noe godt i verden, og det måtte de verne om.

Ulvehiet

Mette var på vei ut til bussen etter at hun og de andre prøvesmakerne hadde smakt på det Adolf Hitler skulle få servert til middag. Det hadde gått bra i dag også.

Mette var ikke lenger så redd for å bli forgiftet som hun hadde vært den første tiden. Hun var fremdeles lettet hver gang måltidet var over og hun kunne dra hjem til barna, men hun dro ikke livredd fra huset om morgenen av frykt for ikke å vende tilbake.

Etter hendelsen med den dårlige honningen, hvor samtlige av kvinnene var blitt alvorlig syke, hadde sikkerhetstiltakene blitt enda strengere, og Mette kunne ikke forstå hvordan noen kunne klare å lure inn noe som helst der nå.

Tankene gikk til Gottfried og historien hun nå kjente om ham. Siden kvelden hun besøkte Heidi og fikk det hele fortalt, og der hun også fikk lese brevet han aldri hadde mottatt, hadde Gottfried mer eller mindre vært i tankene hennes.

Han måtte ha hatt det uendelig vanskelig under oppveksten i Ulrich-familien. For slik som Franz Ulrich hadde omtalt alt og alle som ikke var ariske, eller som var syke eller viste tegn på svakhet i hans øyne, tvilte hun ikke på at han også hadde syntes ille om homofile.

Og Gottfried måtte ha visst at om familien fikk kjennskap til at han elsket en annen mann, så ville de slå hånden av ham og kanskje også sørge for at han ble arrestert for ugjerningen. Så nådeløse som de var, regnet Mette det som ganske sannsynlig.

En albue ble dyttet inn i siden hennes. Hun ynket seg.

– Gå, da! sa kvinnen som sto ved siden av henne, og Mette ble oppmerksom på at bussen som skulle kjøre dem hjem, hadde svingt opp foran dem, og at køen med kvinnene som utgjorde gruppen med ti prøvesmakere, beveget seg fremover.

Med en oppgitt mine gikk kvinnen som hadde dultet borti henne, forbi og før henne inn på bussen.

I det samme svingte en svart bil inn på plassen. Det så først ut til at den kom til å passere bussen og kvinnene som var i ferd med å stige om bord, men så stanset den.

Bakdøren gikk opp.

En kvinne steg ut.

Mette kjente henne straks igjen. Det var Fräulein Eva Braun, Adolf Hitlers kjæreste.

– Frau Ulrich? ropte Eva Braun og vinket før hun kom gående mot Mette med hastige skritt. – Er det virkelig Dem? Hva gjør De her? Hun stanset foran Mette.

– Jeg arbeider som prøvesmaker for føreren, sa Mette.

Eva Braun rynket pannen. – Hvorfor gjør De det?

– Et arbeid må en jo ha, sa Mette med et skuldertrekk. Hun kunne ikke si til Adolf Hitlers kjæreste at hun var blitt tvunget til det arbeidet mange fant svært ærerikt.

– Mmmm … dette må vi snakke mer om. Nå har jeg dessverre ikke tid. Jeg er på vei til toget, men da jeg så Dem gjennom bilvinduet, måtte jeg stanse og hilse på.

– Det var hyggelig, sa Mette høflig.

– Jeg har ment å ta kontakt med Dem før også, for å høre hvordan det går med Dem etter det skrekkelige drapet på Deres mann …. Hun kikket raskt på klokken. – Jeg må dra nå om jeg skal rekke toget. Jeg er ikke tilbake her før om en to ukers tid, men da tar jeg kontakt med Dem. Hun smilte kort før hun gikk inn i bilen igjen. Like etter kjørte den av gårde.

Da Mette snudde seg mot bussen, så hun at de andre kvinnene stirret nysgjerrig på henne.

– Er De venninne med Fräulein Braun? ville en av dem vite.

– Hvor kjenner De henne fra? spurte en annen.

Mette ristet på hodet og gikk mot bussen. Bortsett fra Heidi hadde hun ikke snakket stort med de andre i tiden hun hadde vært her. Hun hadde følt at de tok avstand fra henne, og regnet med at det var fordi de visste at hun ikke var tysk. Nå så hun slett ikke noe behov for å tilfredsstille nysgjerrigheten deres.

– Vi ble kjent for en god stund siden, sa hun og vendte ansiktet mot vindusruten da hun kom inn i bussen. Hun hørte de andre mumle og kunne se for seg hvordan de vekslet blikk, men sa ikke noe mer.

Egentlig hadde hun ikke noe behov for å snakke mer med Eva Braun, men hun kunne heller ikke motsette seg det, om den andre oppsøkte henne. De gangene hun hadde truffet Fräulein Braun, hadde hun vært svært hyggelig. Et møte med henne ville uansett ikke skade, om da Eva Braun faktisk tok kontakt, slik hun hadde sagt. Det hadde jo ikke Mette noen garantier for.

